b'\n_START_ARTICLE_\nKalle Laitela\n_START_SECTION_\nHahmo televisiosarjassa\n_START_PARAGRAPH_\nKalle on Ismo Laitelan homoseksuaali poika, joka tunnettiin Pihlajakadulla muun muassa taitavuudestaan tietokoneiden parissa. Sarjan alkuaikoina Kalle esitettiin ep\xc3\xa4suosittuna, ujona ja herkk\xc3\xa4n\xc3\xa4 lukiolaisn\xc3\xb6rttin\xc3\xa4, mutta alettuaan kohentaa fyysist\xc3\xa4 kuntoaan harrastamalla potkunyrkkeily\xc3\xa4 ja tunnustauduttuaan avoimesti homoksi hahmo sai sarjan edetess\xc3\xa4 enemm\xc3\xa4n itsevarmuutta ja luonteenkovuutta. Kallen tukena toimi usein h\xc3\xa4nen siskonsa Miia. Miian kuolema on ollut puhuttava aihe Laiteloiden perheess\xc3\xa4 viel\xc3\xa4 yli kymmenen vuotta kuoleman j\xc3\xa4lkeenkin. Miian ja Kallen \xc3\xa4idin Liisan (nykyisin Kristiina Pohjonen) luultiin kuolleen sy\xc3\xb6p\xc3\xa4\xc3\xa4n, mutta t\xc3\xa4m\xc3\xa4 olikin lavastanut kuolemansa ja saapui sarjaan vuonna 2013. Kallella on Kristiinan puolelta my\xc3\xb6s siskopuoli Sanni sek\xc3\xa4 velipuoli Ressu, joka on Ismon ja Salla Mattilan lapsi._NEWLINE_Sarjassa Kallen suuria rakkauksia ovat olleet Sami Kosonen, Kuisma Savolainen sek\xc3\xa4 Lari V\xc3\xa4\xc3\xa4n\xc3\xa4nen. Samiin Kalle tutustui ensimm\xc3\xa4ist\xc3\xa4 kertaa strippiklubi Herukassa, ja pari alkoi my\xc3\xb6hemmin tapailla. Kalle tartutti Samiin suhteen v\xc3\xa4livaiheilla klamydian, mink\xc3\xa4 seurauksena pari riitaantui ja erosi. Pian he kuitenkin palasivat yhteen, ja Kalle oli my\xc3\xb6hemmin kosimassa Samia, mutta t\xc3\xa4m\xc3\xa4 yll\xc3\xa4tt\xc3\xa4en murhattiin sarjan 20-vuotis juhlajaksossa. Kuisman kanssa Kalle ehti kihloihinkin ja shamaani vihki heid\xc3\xa4t Lapissa. He muuttivat yhdess\xc3\xa4 Brasiliaan ja asuivat siell\xc3\xa4 liki kymmenen vuotta yhdess\xc3\xa4, kunnes erosivat. Kallen ja Larin muutoin onnellista suhdetta varjosti niin ik\xc3\xa4ero kuin Larin entinen poikayst\xc3\xa4v\xc3\xa4 Elias. Sen lis\xc3\xa4ksi Kalle on seurustellut muun muassa teini-ik\xc3\xa4isen\xc3\xa4 Kristiina-nimisen koulukaverinsa kanssa ja sittemmin Niko Bergmanin ja Katariina M\xc3\xa4kel\xc3\xa4n kanssa._NEWLINE_Is\xc3\xa4ns\xc3\xa4 Ismon kanssa Kallella on ollut useampaan otteeseen huonot v\xc3\xa4lit, etenkin sen j\xc3\xa4lkeen kun Ismo sai tiet\xc3\xa4\xc3\xa4 poikansa homoseksuaalisuudesta. Kallen asuessa teini-ik\xc3\xa4isen\xc3\xa4 Pihlajakadulla Ismo sortui useampaan kertaan ly\xc3\xb6m\xc3\xa4\xc3\xa4n Kallea ja Miiaa. Hieman my\xc3\xb6hemmin rajuja riitoja syntyi, kun Ismo sai tiet\xc3\xa4\xc3\xa4 Kallen myyneen seksi\xc3\xa4 itse\xc3\xa4\xc3\xa4n vanhemmalle baarituttavalleen Repe Suorsalle. Ismolla on my\xc3\xb6hemminkin ollut vaikeuksia hyv\xc3\xa4ksy\xc3\xa4 poikansa seksuaalisuutta ja h\xc3\xa4n vastusti muun muassa Kallen p\xc3\xa4\xc3\xa4t\xc3\xb6st\xc3\xa4 suorittaa varusmiespalvelus armeijassa. Seppo Taalasmaan kannustamana Kalle kuitenkin p\xc3\xa4\xc3\xa4tti valita armeijan 26. helmikuuta 2001 esitetyss\xc3\xa4 jaksossa Kalle tekee p\xc3\xa4\xc3\xa4t\xc3\xb6ksens\xc3\xa4 armeijan suhteen, joka on sarjan kaikkien aikojen katsotuin jakso. My\xc3\xb6s Kallen ja Kuisman suhteen hyv\xc3\xa4ksyminen oli Ismolle vaikeaa, vaikka h\xc3\xa4n lopulta hyv\xc3\xa4ksyikin suhteen._NEWLINE_Kalle poistui sarjasta vuonna 2001 esitetyiss\xc3\xa4 jaksoissa, kun h\xc3\xa4n asepalveluksen suoritettuaan muutti Brasiliaan yhdess\xc3\xa4 rakkautensa yliluutnantti Kuisma Savolaisen kanssa. Kuisma ja Kalle saivat Brasiliasta ty\xc3\xb6paikat kultakaivoksen vartijoina. My\xc3\xb6hemmin Kalle teki viel\xc3\xa4 lyhyen vierailun Pihlajakadulle hyv\xc3\xa4stell\xc3\xa4kseen aivokasvaimeen kuolevan Miian, mink\xc3\xa4 j\xc3\xa4lkeen palasi takaisin ulkomaille. Pihlajakadulle Kalle palasi kev\xc3\xa4\xc3\xa4n 2012 p\xc3\xa4\xc3\xa4t\xc3\xb6sjaksossa. Brasiliassa Kalle oli opiskellut l\xc3\xa4\xc3\xa4k\xc3\xa4rin ammatin.\n_START_SECTION_\nTuotanto\n_START_PARAGRAPH_\nKallea on sarjan alusta asti n\xc3\xa4ytellyt Pete Lattu. H\xc3\xa4n aloitti roolissa 19-vuotiaana ja poistui sarjasta pidemm\xc3\xa4ksi aikaa vuonna 2002 palaten mukaan yli kymmenen vuoden tauon j\xc3\xa4lkeen vuonna 2012. Aluksi paluu sarjaan kuulosti Latun mielest\xc3\xa4 pelk\xc3\xa4lt\xc3\xa4 hauskalta vitsilt\xc3\xa4, mutta ajan mittaan h\xc3\xa4n alkoi harkitsemaan paluuta vakavammin. My\xc3\xb6s Latun sisko Satu Linnapuomi on n\xc3\xa4yttellyt sarjassa hahmoa nimelt\xc3\xa4 Kukka-Maaria Kujala vuosina 2000 ja 2016.\n_START_SECTION_\nVastaanotto\n_START_PARAGRAPH_\nHahmona Kalle oli varsinkin sarjan alkuaikoina hyvin erityinen johtuen h\xc3\xa4nen homoseksuaalisuudestaan, mik\xc3\xa4 kuohutti silloin sarjan katsojia. Sarjan jaksosta 224 eli Aki joutuu p\xc3\xa4rj\xc3\xa4\xc3\xa4m\xc3\xa4\xc3\xa4n omillaan, jonka lopussa Kalle suutelee toista miest\xc3\xa4, faksattiin sarjan tuottajan Marko \xc3\x84ij\xc3\xb6n mukaan yli 40 metri\xc3\xa4. N\xc3\xa4yttelij\xc3\xa4n\xc3\xa4 Lattu on kertonut olevansa ylpe\xc3\xa4 saatuaan n\xc3\xa4ytell\xc3\xa4 kyseist\xc3\xa4 hahmoa 2000-luvun alussa. Vaikka h\xc3\xa4n joutuikin kuulemaan kaduilla homottelua ja muuta huutelua hahmonsa homoseksuaalisuuden takia, h\xc3\xa4nen hahmollaan oli my\xc3\xb6s jonkinlainen vaikutus suomalaisten suhtautumiseen seksuaaliv\xc3\xa4hemmist\xc3\xb6j\xc3\xa4 kohtaan. Sarjan alkuaikoina Kallen homous juonikuviona tukki palautelaatikoita, mutta nykyisin se ei ole ollenkaan niin kuohuttava aihe.'